b'\n_START_ARTICLE_\nFjernvarme\n_START_PARAGRAPH_\nFjernvarme er et energisystem der energi til oppvarming produseres ett sted og anvendes et annet sted. Til transport av varmeenergien brukes et fjernvarmenett, en lukket r\xc3\xb8rsl\xc3\xb8yfe som transporterer varmt vann til forbruker og avkj\xc3\xb8lt vann tilbake for ny oppvarming. Energiproduksjonen kan derved skje i en eller flere varmesentraler flere kilometer fra forbrukeren.\n_START_SECTION_\nProduksjon og distribusjon\n_START_PARAGRAPH_\nVann blir varmet opp i en varmesentral, blir distribuert gjennom et fjernvarmenett av r\xc3\xb8r frem til bygningene som skal varmes opp. Her overf\xc3\xb8res varmen fra fjernvarmenettet til kundens eget varmeanlegg. Avfallsforbrenning, flisfyringsanlegg, spillvarme, og varmepumper er de vanligste energikildene for fjernvarmeproduksjon i Norge.  Spiss- og reserveeffekten dekkes normalt av olje, gass eller elektrisitet. Flere av disse energikildene kan benyttes samtidig i fjernvarmesystemet. Dette f\xc3\xb8rer til at forsyningen blir stabil og fleksibel. Hvis en energikilde faller ut for en periode kan man benytte en annen for \xc3\xa5 f\xc3\xa5 varmet opp vannet som distribueres._NEWLINE_Varmtvannet sirkulerer mellom varmesentralen og kundens sentral i nedgravde, isolerte st\xc3\xa5lr\xc3\xb8r. R\xc3\xb8rene legges i gr\xc3\xb8fter, n\xc3\xa5r mulig gj\xc3\xb8res anleggsarbeidet fortrinnsvis parallelt med annen infrastruktur som telelinjer og str\xc3\xb8mkabler. Med dagens isoleringsteknologi har r\xc3\xb8rene et gjennomsnittlig varmetap p\xc3\xa5 kun fem til ti prosent._NEWLINE_Fra fjernvarmesentralen g\xc3\xa5r det to parallelle r\xc3\xb8r, ett for varmt vann, kalt tur, og ett for avkj\xc3\xb8lt vann, kalt retur, fram til bygningene som skal varmes opp. Via en energim\xc3\xa5ler i bygningen hos forbruker kan man registrere energiuttaket. Fjernvarme blir m\xc3\xa5lt i kilowattimer (kWh). N\xc3\xa5r vannet er avkj\xc3\xb8lt etter bruk, blir vannet fraktet tilbake i det andre av r\xc3\xb8rene som g\xc3\xa5r til fjernvarmeanlegget. Det avkj\xc3\xb8lte vannet varmes s\xc3\xa5 opp igjen. Vannet som transporteres blir ofte sv\xc3\xa6rt varmt, opp til 120\xc2\xa0\xc2\xb0C og er under h\xc3\xb8yt trykk, opp til femten bar. Dette setter store krav til arbeidet p\xc3\xa5 r\xc3\xb8rene. I norske anlegg ligger vanntemperaturen i turvannet typisk p\xc3\xa5 80 til 90\xc2\xa0\xc2\xb0C, mens den i danske anlegg kan v\xc3\xa6re nede i 60\xc2\xa0\xc2\xb0C._NEWLINE_Det kan v\xc3\xa6re alt fra boliger til n\xc3\xa6ringsbygg og offentlige bygninger som blir varmet opp. Et fjernvarmeanlegg forsyner som regel flere bygninger eller hele bydeler med fjernvarme. Fjernvarme benyttes ogs\xc3\xa5 til \xc3\xa5 fjerne sn\xc3\xb8 og is fra fortau og enkelte gater._NEWLINE_Norske myndigheter \xc3\xb8nsker \xc3\xb8kt satsing p\xc3\xa5 bruk av fjernvarme. De mener l\xc3\xb8sningen er effektiv og milj\xc3\xb8vennlig, selv om l\xc3\xb8sningen ikke alltid er verken billigere eller mer milj\xc3\xb8vennlig enn noen av alternativene. Vannb\xc3\xa5ren varme har d\xc3\xa5rligere reguleringsegenskaper sammenlignet med direkte oppvarming med elektrisitet, noe som gj\xc3\xb8r at brukere ofte bruker mer energi enn om de hadde brukt ved direkte elektrisk oppvarming. Denne forskjellen blir det ikke tatt hensyn til ved vurdering av ulike oppvarmingsalternativ._NEWLINE_Ofte er \xc3\xb8konomien d\xc3\xa5rligst i sm\xc3\xa5 anlegg. Flere av de danske fjernvarmeanleggene har d\xc3\xa5rlig \xc3\xb8konomi. _NEWLINE_En l\xc3\xb8sning er \xc3\xa5 kj\xc3\xb8re fjernvarme som grunnlast og installere elektriske varmekolber hos brukerne for \xc3\xa5 dekke topplast. En annen l\xc3\xb8sning er \xc3\xa5 senke temperaturen b\xc3\xa5de p\xc3\xa5 tur- og returvann. I tillegg vil dette redusere varmetapet regnet i forhold varmeproduksjon som i enkelte danske anlegg kan v\xc3\xa6re p\xc3\xa5 over 20% og over 30\xc2\xa0% om sommeren n\xc3\xa5r forbruket er minst. _NEWLINE_Til sammenlikning er innrapporerte varmetap i norske anlegg p\xc3\xa5 10\xc2\xa0%._NEWLINE_Kritikere av utbygging av fjernvarme hevder at fjernvarme hindrer satsing p\xc3\xa5 energi\xc3\xb8konomiserende tiltak. _NEWLINE_Framtidige energikrav til bygninger gj\xc3\xb8r at behovet for oppvarming blir mindre og mange nye bygg f\xc3\xa5r et varmeoverskudd. I dag blir biomasse og avfall sett p\xc3\xa5 som viktige energikilder for fjernvarme, men begge er begrenset, og i enkelte regioner i Sverige og Danmark dekker ikke lokal produksjon behovet._NEWLINE_I 2010 var produksjonen av fjernvarme 5,2 TWh, en \xc3\xb8kning p\xc3\xa5 18\xc2\xa0% fra \xc3\xa5ret f\xc3\xb8r.  Fjernvarme er bygget ut, eller er under utbygging, i 92\xc2\xa0% av alle norske byer p\xc3\xa5 mer enn 10 000 innbyggere.\n_START_SECTION_\nNew York\n_START_PARAGRAPH_\nNew York City har et av verdens st\xc3\xb8rste fjernvarmeanlegg. Anlegget befordrer damp fra kraftstasjoner til bygninger p\xc3\xa5 Manhattan, for oppvarming, avkj\xc3\xb8ling eller energibehov. Noen virksomheter bruker ogs\xc3\xa5 dampen til rengj\xc3\xb8ring, luftkondisjonering og desinfisering._NEWLINE_New York Steam Company begynte med dampleveranser 3. mars 1882. I dag er det Consolidated Edison som har ansvar for anlegget, som leverer damp til 1\xc2\xa0700 kunder.\n_START_SECTION_\nOslo\n_START_PARAGRAPH_\nOslo har hatt to separate fjernvarmeanlegg. Gjennom en overf\xc3\xb8ringsledning fra Klemetsrud til Oslo sentrum er disse fjernvarmeanleggene n\xc3\xa5 sl\xc3\xa5tt sammen.\n_START_SECTION_\nTrondheim\n_START_PARAGRAPH_\nI 2013 dekkes 30\xc2\xa0% av Trondheims oppvarmingsbehov av Statkraft Varmes fjernvarmeanlegg p\xc3\xa5 Tiller. Produksjonen er p\xc3\xa5 600 GWh og er basert p\xc3\xa5 avfallsforbrenning. Statkraft Varme leverer til 8000 boliger og til 650 bedrifter og offentlige bygg i Trondheim og Kl\xc3\xa6bu.'